ΓΡΑΠΤΗ ΕΡΩΤΗΣΗ E-1385/98

υποβολή: Cristiana Muscardini (NI) προς την Επιτροπή

(7 Μαΐου 1998)

Θέμα: Τέρμα στις δοκιμές καλλυντικών σε ζώα

Οκτώ χρόνια πολύ σκληρών αγώνων, που νομίζαμε ότι έχουν στεφθεί με επιτυχία, πήγαν χαμένα με την απόφαση της Επιτροπής να αναβάλει για το 2000 την έναρξη ισχύος της οδηγίας που εγκρίθηκε από το Ευρωπαϊκό Κοινοβούλιο και θα απαγόρευε τις δοκιμές καλλυντικών σε ζώα από τον Ιανουάριο 1998.

Δεν μπορεί η Επιτροπή να αγνοεί ότι τα βασανιστήρια που υφίστανται τα ζώα είναι, σε μια τέτοια περίπτωση, σκληρά και απολύτως άσκοπα. Όλες οι βιομηχανίες καλλυντικών πράγματι διαθέτουν τώρα πια εναλλακτικές μεθόδους δοκιμών.

Δεν μπορεί η Επιτροπή να αγνοεί ότι με τη στάση αυτή η Ευρώπη των δικαιωμάτων κινδυνεύει να συντριβεί από μια Ευρώπη των οικονομικών συμφερόντων, πράγμα για μας απαράδεκτο.

Μπορεί επομένως η Επιτροπή να προβλέψει εναλλακτικά μέτρα στην απόφαση που έλαβε σχετικά με την έναρξη ισχύος της οδηγίας που απαγορεύει τις δοκιμές καλλυντικών σε ζώα;

Απάντηση του κ.Bangemann εξ ονόματος της Επιτροπής

(18 Ιουνίου 1998)

Η Επιτροπή εξακολουθεί να είναι πλήρως στρατευμένη στην υπόθεση του τερματισμού, το συντομότερο δυνατόν, της διεξαγωγής πειραμάτων με ζώα, σύμφωνα με τις απαιτήσεις της οδηγίας 76/768/ΕΟΚ της 27ης Ιουλίου 1976 περί συγκλίσεως των νομοθεσιών των κρατών μελών σχετικά με τα καλλυντικά προϊόντα(1). Κλειδί για την επίλυση του προβλήματος αυτού είναι η ανάπτυξη και ανεξάρτητη επιστημονική αξιολόγηση των πειραμάτων στα οποία δεν χρησιμοποιούνται ζώα, και των στρατηγικών διεξαγωγής δοκιμών οι οποίες μπορούν να αποδειχθούν ως τουλάχιστον ισοδυνάμου αποτελέσματος και αξιοπιστίας μέσο για τον προσδιορισμό των δυνητικά επιβλαβών χημικών ουσιών και προϊόντων, με τις δοκιμές επί ζώων, τις οποίες θα υποκαταστήσουν.

Η διαδικασία ανάπτυξης και ελέγχου αποδείχθηκε δυσκολότερη και συνθετότερη απ'ό,τι αναμενόταν, αν και έχει επιτευχθεί κάποια πρόοδος στα θέματα της δερματικής διείσδυσης, δερματικής διάβρωσης, δερματικού ερεθισμού, φωτοτοξικότητας και μεταλλαξιογένεσης. Ελπίζεται ότι θα ξεπεραστούν, στο όχι και τόσο απώτερο μέλλον, σημαντικότατες δυσκολίες σχετικά με την δερματική ευαισθητοποίηση και τον οφθαλμικό ερεθισμό.

Ο βαθμός της ήδη υπάρχουσας συνεργασίας της βιομηχανίας καλλυντικών, των κυβερνητικών και πανεπιστημιακών εργαστηρίων, του φιλοζωϊκού κινήματος και της Επιτροπής, στο πλαίσιο των προσπαθειών για την υποκατάσταση των πειραμάτων που διεξάγονται σε ζώα για καλλυντικούς σκοπούς, δεν επιδέχεται σύγκριση με οποιονδήποτε άλλον τομέα.

Την τελευταία εικοσαετία, ο αριθμός πειραμάτων για καλλυντικούς σκοπούς, σε ζώα, έχει υποστεί δραστική μείωση, ιδίως στην Ευρώπη και στις Ηνωμένες Πολιτείες. Αυτό οφείλεται εν μέρει στις επιτυχείς προσπάθειες αποφυγής των δοκιμών που θα θεωρούνταν τώρα μη αναγκαίες, και εν μέρει στην χρήση προγραμμάτων υπολογιστών και σε δοκιμασίες in vitro, όσον αφορά επικίνδυνα υλικά, προτού αντιμετωπισθεί το ενδεχόμενο διεξαγωγής δοκιμών σε ζώα. Ως αποτέλεσμα τούτου, πολλές από τις εναπομένουσες δοκιμές σε ζώα, οι οποίες θεωρούνται αναγκαίες προς το παρόν, διεξάγονται, ακριβώς για να επιβεβαιωθεί η έλλειψη τοξικών επιδράσεων. Επομένως, η χρήση λέξεων όπως "βασανισμός", "σκληρή", "άσκοπη" δεν δικαιολογείται.

Η απόφαση για την καθυστέρηση της απαγόρευσης της διεξαγωγής πειραμάτων σε ζώα για τους σκοπούς της οδηγίας 76/768/ΕΟΚ, δεν συνδέεται με οικονομικά συμφέροντα, αλλά με το καθήκον της Επιτροπής να προαγάγει τον κύριο στόχο της εν λόγω οδηγίας, δηλαδή την προστασία της δημόσιας υγείας.

(1) ΕΕ L 262, 27.9.1976.